
O D L U K U

o turističko-vinskim cestama na
području Osječko-baranjske županije


I.	OPĆE ODREDBE

Članak 1.

[bookmark: _Hlk179405925]Ovom Odlukom utvrđuje se pojam turističko-vinske ceste, uvjeti koje mora ispunjavati turističko-vinska cesta i postupak proglašenja turističko-vinske ceste na području Osječko-baranjske županije (u daljnjem tekstu: Županija).

Članak 2.

Izrazi koji se u ovoj Odluci koriste za osobe u muškom rodu su neutralni i odnose se na muške i ženske osobe.

Članak 3.

Turističko-vinska cesta je područje na kojem je organizirano pružanje vinske, ugostiteljske i turističke ponude obiteljskih poljoprivrednih gospodarstava, proizvođača grožđa i vina te ostalih pravnih i fizičkih osoba koje se bave navedenim djelatnostima, registriranih u skladu s posebnim propisima.

Turističko-vinska cesta iz prethodnog stavka obuhvaća i bliža mjesta, odnosno naselja, ako povećavaju enoturističku ponudu tog područja.

Turističko-vinska cesta ima i sljedeća obilježja: prirodnu ljepotu i posebnost okoliša kroz koji prolazi, kulturne i povijesne znamenitosti, tradiciju i posebnosti određenog područja.


II. 	UVJETI KOJE MORA ISPUNJAVATI TURISTIČKO-VINSKA CESTA

Članak 4.

Uvjeti za proglašenje turističko-vinske ceste su:
· mora se prostirati na području najmanje jednog vinogorja,
· mora biti na području na kojemu se obavlja djelatnost vinogradarstva i vinarstva, proizvodnje i prodaje vina i drugih proizvoda od grožđa i vina,
· mora imati najmanje 3 proizvođača grožđa i vina na udaljenosti do 10 km, a koji nude usluge kušanja vlastitog vina, od kojih je barem jedno s oznakom kontroliranog zemljopisnog podrijetla te drugih proizvoda od grožđa i vina iz vlastite proizvodnje,
· mora imati najmanje 1 obiteljsko poljoprivredno gospodarstvo koje pruža ugostiteljske usluge, i/ili druge pravne i fizičke osobe koje pružaju ugostiteljske usluge, ugostiteljski objekt odnosno drugi odgovarajući objekt, koji uz vino nudi i usluge prehrane, prvenstveno autohtone proizvode tog područja,
· mora imati najmanje 1 obiteljsko poljoprivredno gospodarstvo i/ili druge pravne i fizičke osobe koje pružaju usluge organiziranog smještaja.

Turističko-vinske ceste moraju sadržavati neke od turističkih atrakcija kraja kao što su:
-	spomenici kulture (crkve, dvorci, perivoji i dr.),
-	muzeji i galerije,
-	spomenici prirode, vidikovci i dr.,
· priredbe u naseljima vinogorja koje su vezane uz narodne običaje (berbu grožđa, vino i sl.).

Turističko-vinska cesta može imati i dodatne turističke mogućnosti: pješačenje po označenim pješačkim putevima i stazama, planinarenje, biciklizam, jahanje, lov i ribolov te druge oblike turističke ponude.

Članak 5.

Turističko-vinska cesta mora ispunjavati i sljedeće uvjete:
· nalaziti se u krajobrazu s prirodnim okolišem,
· imati cestovnu mrežu koja omogućuje nesmetan obilazak njezinih sastavnica turističke ponude, te mogućnost povezivanja s prometnicama višeg ranga,
· imati odgovarajuće oznake u skladu s člankom 11. ove Odluke,
· imati informativni materijal dostupan posjetiteljima u skladu s člankom 12. ove Odluke.

Članak 6.

Na turističko-vinskoj cesti ugostiteljske usluge mogu pružati osobe registrirane za obavljanje te djelatnosti na način utvrđen posebnim propisima.

Članak 7.

U obiteljskom poljoprivrednom gospodarstvu pružaju se sljedeće ugostiteljske usluge:
· usluge kušanja vlastitog vina, voćnih vina, drugih proizvoda od grožđa ili rakije,
· usluge doručka, polupansiona i pansiona, te usluživanje pića i napitaka iz pretežito vlastite proizvodnje,
· usluge smještaja u sobama, apartmanima i kampovima.

Članak 8.

Ostale pravne i fizičke osobe iz članka 3. stavak 1. ove Odluke koje žele imati ugostiteljsku ponudu na turističko-vinskoj cesti, moraju ispuniti sljedeće uvjete:
· moraju imati pretežitu ponudu vina i drugih proizvoda od grožđa i vina iz područja kojim prolazi vinska cesta (min. 51% vina na vinskoj karti),
· moraju imati pretežitu ponudu autohtonih jela (min. 51% jela na karti jela).


III. 	PROGLAŠENJE TURISTIČKO-VINSKE CESTE

Članak 9.

Turističko-vinske ceste Županije proglašava Župan na prijedlog Povjerenstva za utvrđivanje turističko-vinskih cesta na području Županije (u daljnjem tekstu: Povjerenstvo). 

Povjerenstvo čini predsjednik i osam članova koje imenuje Župan iz reda vijećnika Skupštine Županije, predstavnika upravnog tijela Županije nadležnog za poslove turizma, Turističke zajednice Županije, djelatnika u turizmu i vinara.

U Povjerenstvu je jedan promjenjivi član i to predstavnik turističke zajednice s područja na kojem se proglašava turističko-vinska cesta.

Članak 10.

Zahtjev za proglašenje turističko-vinske ceste podnosi se Povjerenstvu, putem upravnog tijela Županije koje je nadležno za poslove turizma, a mogu ga podnijeti: udruge vinogradara i voćara, jedinice lokalne samouprave, turističke zajednice, trgovačka društva, zadruge, fizičke i pravne osobe registrirane za pružanje usluga u turizmu ili ugostiteljstvu te za obavljanje djelatnosti vinogradarstva i/ili vinarstva. Navedeni podnositelji zahtjeva moraju imati prebivalište odnosno sjedište na području Županije te moraju ispunjavati uvjete za proglašenje turističko-vinske ceste iz članaka 4. i 5. ove Odluke.

Uz zahtjev iz prethodnog stavka dostavlja se projekt, odnosno elaborat o utvrđivanju turističko-vinske ceste na određenom području, koji sadrži dokaze o ispunjavanju uvjeta iz članaka 4. i 5. ove Odluke, kartu područja za koje se predlaže proglašenje s naznakom sadržaja ponude i mjestom pružanja.

Obavijest koja sadrži podatke o uvjetima koje mora ispunjavati turističko-vinska cesta, načinu i mjestu podnošenja zahtjeva, dokumentaciji koju je potrebno priložiti uz zahtjev kao dokaz o ispunjavanju uvjeta za proglašenje turističko-vinske ceste te podnositeljima zahtjeva iz stavka 1. ovog članka, bit će objavljena na internetskoj stranici Županije.


IV. 	OBILJEŽAVANJE TURISTIČKO-VINSKIH CESTA

Članak 11.

Turističko-vinska cesta obilježava se postavljanjem sljedećih oznaka:
-	posebnog znaka za turističko-vinsku cestu (logotip) u skladu s posebnim propisima,
-	orijentacijske ploče koje označavaju dolazak na područje turističko-vinske ceste,
-	ploče koje označavaju dolazak na područje pružanja vinske, ugostiteljske i turističke ponude,
-	ploče koje označavaju završetak turističko-vinske ceste.

Članak 12.

Svaka turističko-vinska cesta na području Županije mora imati najmanje jedan turistički prospekt koji sadrži:
-	informacije o točkama pružanja vinske, ugostiteljske i turističke ponude i
-	kartu područja s ucrtanim točkama ponude.

Informativni materijal o turističko-vinskoj cesti pružatelji usluga moraju obvezno staviti na raspolaganje gostima na dobro vidljivom mjestu i u blizini ulaza ili u prostoriji za primanje gostiju.


V.	ZAVRŠNE ODREDBE

Članak 13.

Stupanjem na snagu ove Odluke prestaje važiti Odluka o turističko-vinskim cestama na području Osječko-baranjske županije ("Županijski glasnik" broj 18/08., 1/10. i 10/13.).

Članka 14.

Ova Odluka stupa na snagu osmog dana od dana objave u "Županijskom glasniku".

